1.Sissejuhatus

Käesolev aastaaruanne, mis on koostatud vastavalt määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) (edaspidi „määrus (EÜ) nr 1049/2001“) artikli 17 lõikele 1, hõlmab selle rakendamist Euroopa Komisjoni poolt 2021. aastal ja põhineb statistilistel andmetel, mille kokkuvõte on esitatud lisas . Samuti viidatakse Euroopa Ombudsmani järeldustele selle kohta, kuidas Euroopa Komisjon on määrust rakendanud, ja Euroopa Liidu kohtute otsustele.

Ka 2021. aastal jätkas Euroopa Komisjon oma läbipaistvuskohustuste täitmist COVID-19 pandeemia õhustikus, kuid ühtlasi taasterahastu „NextGenerationEU“ eesmärgiks olevaid taastepüüdlusi silmas pidades. See kontekst mõjutas määruse alusel esitatud konkreetsete taotluste arvu ja laadi.

Statistika kajastab 2021. aastal saadud taotluste ja neile antud vastuste arvu. Samuti on esitatud pärast hilisemat kodeerimise korrigeerimist saadud täpsemad andmed eelmiste aastate kohta.

Statistika näitab, et soovitud dokumendid avalikustati esialgse taotluse peale kas täielikult või osaliselt peaaegu 74 %-l kokku 8 280 juhtumist ning kordustaotluse peale anti ulatuslikum või täielik juurdepääs 38 %-l kokku 247 juhtumist. Need andmed mitte ainult ei kinnita Euroopa Komisjoni avatust, vaid ka institutsiooni pühendumust dokumentidega tutvumise õiguse tagamisele komisjoni üldise läbipaistvuspoliitika raames.

Esialgseid dokumentidega tutvumise taotlusi menetletakse Euroopa Komisjonis detsentraliseeritult eri peadirektoraatides ja talitustes. Iga peadirektoraat ja talitus on selleks määranud vähemalt ühe õiguseksperdi, kes tegutseb dokumentidele juurdepääsu koordineerijana. Olenevalt talituse suurusest ja saadud taotluste arvust abistab neid koordineerijaid tavaliselt abipersonal. Koordineerija kooskõlastab esialgsete vastuste koostamist asjaomase poliitikavaldkonna eest vastutavate üksustega.

Kordustaotlustega tegeleb peasekretariaadi läbipaistvuse, dokumendihalduse ja dokumentidele juurdepääsu üksuse spetsiaalne töörühm, et tagada esialgsetele taotlustele antud vastuste sõltumatu halduskontroll. Peale selle pakub üksus tihedas koostöös õigustalitusega Euroopa Komisjoni kõigile peadirektoraatidele ja talitustele määruse (EÜ) nr 1049/2001 rakendamisega seotud horisontaalseid suuniseid, koolitust ja nõustamist, tagades määruse üksikasjalike kohaldamiseeskirjade koordineerimise ja ühetaolise rakendamise.

See üksus haldab ka GestDemi, mis on kogu komisjonis kasutatav dokumentidele juurdepääsu taotluste (nii esialgsete kui ka kordustaotluste) menetlemise IT-süsteem. 2021. aastal arendas Euroopa Komisjon paralleelselt oma tulevast süsteemi juurdepääsu taotluste menetlemiseks elektroonilise veebiportaali kaudu, milleks on EASE (Electronic AccesS to European Commission Documents (elektrooniline juurdepääs Euroopa Komisjoni dokumentidele)). EASE esimene versioon võetakse kasutusele 2022. aastal ja see sisaldab järgmist:

(1).uus veebiportaal, mis võimaldab kodanikel i) esitada taotlusi komisjoni dokumentidega tutvumiseks ja saada oma taotlustest ülevaate, ii) suhelda komisjoniga ja iii) otsida varem avalikustatud dokumente, ning

(2).uus juhtumihaldussüsteem, mis võimaldab komisjoni töötajatel dokumentidele juurdepääsu taotlusi registreerida, sobivale adressaadile edastada ja menetleda. Süsteemiga asendatakse praegu selleks otstarbeks kasutatav IT-süsteem GestDem.

Komisjoni talitusi toetab kõigi eelmiste volinike ja kabinettide arhiivide osas ajalooarhiivi talitus (HAS). Seoses dokumentidele juurdepääsu taotlustega osutas HAS 2021. aastal komisjoni talitustele abi 175 juhul, peamiselt peasekretariaadile (22) ning kliimameetmete peadirektoraadile (19), teadusuuringute ja innovatsiooni peadirektoraadile (18), kaubanduse peadirektoraadile (14), energeetika peadirektoraadile (11) ning tervise ja toiduohutuse peadirektoraadile (8).

2.Teabe ja dokumentide kättesaadavaks tegemine registrite ja veebisaitide kaudu

Komisjon avaldab eri veebisaitidel ja registrites mitmesuguseid juriidilisi, poliitika-, haldus- ja muid dokumente. Paljud dokumendid on kättesaadavad komisjoni dokumentide registris, delegeeritud aktide registris ja muudes peasekretariaadi hallatavates asutuse registrites, samal ajal kui teised leiab peadirektoraatide hallatavatelt veebisaitidelt või EUR-Lexist.

Komisjoni dokumentide registri (edaspidi „RegDoc“) ajakohastatud versioon võeti kasutusele 17. mail 2021. Sellel on uued otsingufunktsioonid, täiustatud kasutajaliides ja parem dokumentide esitusviis. Alates 2022. aastast hakatakse RegDocis avaldama uut liiki dokumente. Tänu paremale IT-arhitektuurile saab RegDoci integreerida teatavate muude Euroopa Komisjoni peasekretariaadi hallatavate registritega. See on projekti järgmine etapp. Tänu sellisele integreerimisele on teistes peasekretariaadi registrites avaldatud dokumendid kättesaadavad ka RegDoci kaudu.

2021. aastal lisati RegDoci 15 009 uut dokumenti (vt lisa tabel 1), mis kuuluvad järgmistesse kategooriatesse: C, COM, JOIN, OJ, PV, SEC või SWD .

Veebisaidi Europa dokumentidele juurdepääsu lehe külastajate arv 2021. aastal jõudis 15 222 külastajani võrreldes 14 716 külastajaga aasta varem). Samamoodi suurenes üle 37 % vaadatud veebilehtede arv (33 508 lehte, vt lisa tabel 2).

3.Dokumentidele juurdepääsu taotluste analüüs

3.0.Taotluste arv (lisa tabelid 3 ja 4)

Nagu alltoodud graafikult näha, oli 2021. aastal esitatud esialgsete taotluste arv 8 420. See on 5,2 % suurem kui 2020. aastal. Euroopa Komisjon andis määruse (EÜ) nr 1049/2001 alusel 8 280 vastust ja kokku 9 141 vastust.